5
E Iesu i alangolango pas ning a barsan ting na tnan kabapolo Betesda
1 Lamur e Iesu i han usaot e Jerusalem sur a tnan lotu anuna tarai Juda. 2 Ning a tnan kabapolo, di atongi ana warwara Hibru mang e Betesda, kanisaot e Jerusalem, milau a tnan taman ning di atongi mang “Taman ngas a sipsip”. Pa dilima na parada la tur talilis a kabapolo ning. 3-4 A galis a tarai ning la kurah ana urmatana tinsaman, la sira borbor tingia. La ning la kut, la ning bel la han, pa la ning a palaonla i mat.*
5 Pa ning a barsan i kes tingia ka kurah pas natol a bonot pa pisir siwal a rau. 6 Ning e Iesu i oroi i ning i borbor tar tingia, pa i talapor teteki mang a barsan ning ka bongnani ana tinsaman, i dekeni mange, “Mangasa, u mang sur ur langolango?” 7 A barsan ning i kelesi mange, “Leklek, ning a kabapolo i tonton, bel tik ir nangan iau sur ir los tar iau. Ning a tohi sur ar han ar munmun, tik masik ka ir dun nigo alar iau.” 8 +E Iesu i atai i mange, “Ur kamtur, ur kibas a mat ngasim, pa ur han.” 9 Ono otning a barsan ning i langolango, i kamtur, i kibas a mat ngasna, pa i han.
A utna ne i hanot ana Pukakiar Sabat. 10 +Dingla na tarai Juda la atai a barsan ning e Iesu i alangolango pasi mange, “A Sabat ne! A warkurai i mang, gong di los a mat ono.” 11 Pa i keles la mange, “A barsan ning i alangolango pas iau, i atai iau mang, ar los a mat ngasik par han.” 12 La dekeni mange, “Esi na barsan ning i atai u mang ur los pas a mat ngasim pa ur han?” 13 Ika a barsan ning bel i tasman esining i alangolango pasi, anasa e Iesu i han potor a kunum a taraila ning.
14 Lamur ot, e Iesu i pastetek pas a barsan ning ting na rumai artabar. I atai i mange, “Oroi, u ka langolango ne. Gong ulak u tol ta toltol laulau, sakana ta laulau a utna kol ir hanot hom.” 15 A barsan ning i han pa i atai a tarai Juda mange, “E Iesu ot i alangolango pas iau.” 16 Ono otning, a tarai Juda la turpas a tol a gininla tetek e Iesu, anasa i tol a ututnala ne ana Pukakiar Sabat. 17 E Iesu i atai la mange, “E Tata bel i manah ana titol, larning iau otleng bel ar manah.” 18 +Ine a kamkamna ning a tarai Juda la mang kol sur lar umkol e Iesu. La balakuti, bel i kamkamna, mang i titol ana Pukakiar Sabat ka, i kamkamna otleng mang i ot i atong e God mang e Tamana, pa ana warwara ne, i arlar i ot oe God.
E God i saran a warkurai ta e Natnalik sur ir warkurai ono
19 +E Iesu i keles la mange, “A atong momoli tamulo, a Nat e God bel ir tol ta utna ana nuknukna ot, i tol ka asaning i oroi e Tamana i toli. Anasa asaning e Tamana i toli, e Natnalik otleng ir toli. 20 E Tamana i mang kol sur e Natnalik, pa i asangani ana ututnala rop ning i sira toli. Ir asangani otleng ana tatatnan utna tan dingla ne, pa mulor kulkulan onoi. 21 E Tamana i akamtur a minatla pa i tabar la ana lalaun, mang otleng larning tetek e Natnalik, ir tabar la ning i mang sur ir tabar la ana lalaun. 22 +E Tamana bel ir warkurai tik. Ika ka saran tar a warkuraila rop ta e Natnalik, sur ir warkurai ono, 23 +sur a taraila rop lar hanrawai e Natnalik larning la hanrawai e Tamana. Esining bel i hanrawai e Natnalik, bel i hanrawai e Tamana otleng, ning i sune i ute.
24 +“A atong momoli tamulo, esining i longor anuk na warwara pa i tortorot o esaning i sune iau ute, ka kibas a lalaun tikin, pa bel ir hirua ana warkurai. Ka han kusun a minat sur a lalaun tikin. 25 A atong momoli tamulo, a taim ir hanot, pa ka hanot, ning a minatla lar longor a Nat e God, pa la ning la longori lar laun. 26 E God a kama lalaun pa i sarani otleng tetek e Natnalik, sur i otleng a kama lalaun. 27 E God i saran tar a warkurai tana sur ir warkurai a taraila ono, anasa ai a Nat a Barsan. 28 +Gong mulo kulkulan ana warwara ne, anasa a taim ir hanot, pa la rop ning la borbor ting na kulam a minat lar longor a elngena. 29 Lar kamtur kusun a tung a minatla. La ning la ka tol tar a wakak a toltol lar kamtur kusun a minat sur a lalaun tikin. Pa la otleng ning la ka tol tar a toltol laulau, lar kamtur kusun a minat sur a hinirua tikin.”
A warwara talapor oe Iesu
30 +E Iesu i warwara ot tetek a tarai Juda mange, “Bel ar tol ta utna ana nuknukik ot, a warkurai a taraila ana utna ning a longori ta e Tata. Pa anuk a warkurai i tostos, anasa bel a mur a nuknukik, a mur ot a nuknukna esaning i sune iau ute. 31 Ning ar warwara talapor ulak ot hok, anuk a warwara bel ir mamahat. 32 Tik masik ot i warwara talapor hok, pa a tasmani mang anuna warwara talapor hok i momol kol.
33 “Mulo sune dingla na tarai tetek e Jon a Tena Baptais, pa i warwara talapor hok, pa anuna warwara talapor i momol. 34 Bel a kapan sur tik ning ir warwara talapor hok, ika a atongi larne sur dir alaun mulo. 35 E Jon i arlar ana lam, ning i irnga pa i talapor, pa mulo gas ning mulo tai siklik pas ka ana talaporna.
36 +“Ika ar atongi tetek mulo ana warwara talapor hok ning i itna tana warwara talapor ane Jon. A titolla ning a sira toli, la warwara talapor hok. Anasa a titolla ning e Tata i sarani tak sur ar tol asoti, i asangani mang i sune iau ute. 37 +Pa e Tata, ning i sune iau ute, i ot ka warwara talapor tar hok. Bel mulo longor a elngena, pa bel mulo oroi tar a matana otleng. 38 Pa bel mulo tong akes anuna warwarala ting na balamulo, anasa bel mulo tortorot o esaning i sune i ute. 39 +Mulo sira was wakak a Buk Tabu, anasa mulo nuki mang mulor kibas a lalaun tikin ono. Ika a Buk Tabu otleng i warwara talapor ka hok! 40 Ika bel mulo mang sur mulor han tetek iau, sur mulor kibas a lalaun.
41 “Bel a mang sur a tarai lar atong aleklek iau. 42 Anasa a tasman mulo ot, mang bel mulo mang sur e God ting na balamulo. 43 A hanot ana risana e Tata, pa bel mulo gas pas iau. Ika ning tik masik ir hanot ana risana ot, mulor gas pasi. 44 Mulo mang kol sur a tarai lar atong aleklek pas mulo, pa bel mulo rakrakai sur e God ir atong aleklek mulo, e God esaning i takai sot ka. Ning i manglarning, bel mulo tortorot hok. 45 Gong mulo nuki mang iau, ar tiu mulo tetek e Tata. E Moses ning mulo tortorot mang ir nangan mulo, i ot ir tiu mulo. 46 +Ning mulo tortorot oe Moses, mulor tortorot otleng hok, anasa ka tumtumus nigo tar hok. 47 Ika ning bel mulo tortorot ana tumtumusla ane Moses, mulor tortorot mangmangasa ana nuk a warwarala?”
* 5:3-4 Dingla na tena tastasmai ana Buk Tabu la nuki mang dingla na warwarala otleng i kes te na ves ne. I manglarne: La harnanai sur a kabapolo ning ir tonton. Dingla na pukakiar a angelo anuna Leklek ir han purum uting na kabapolo, pa ir atontoni. Tik ka ning ir munmun nigo ting na kabapolo ning i tonton, ir langolango kusun anuna tinsaman. + 5:8 Matiu 9:6 + 5:10 Nehemia 13:19; Jeremaia 17:21 + 5:18 Matiu 26:4; Jon 7:1; 10:30 + 5:19 Jon 5:30 + 5:22 Jon 5:27; Aposel 10:42 + 5:23 Pilipai 2:10-11; 1 Jon 2:23 + 5:24 Jon 3:15-18 + 5:28 Daniel 12:2; Matiu 16:27; Aposel 24:15 + 5:30 Jon 5:19; 6:38 + 5:36 Jon 3:2; 14:11 + 5:37 Matiu 3:17; Jon 5:32; 8:18 + 5:39 Luk 24:27 + 5:46 Aposel 3:22