11
E Iesu i han usaot e Jerusalem arlar ana king
(Matiu 21:1-11; Luk 19:28-40; Jon 12:12-19)
1 Ning la han milau e Jerusalem, pa la hanot ting e Betpage pa e Betani ting na Mangir Oliw, e Iesu i sune naur miting na nuna kakak a asaerla. 2 Pa i atai diau mang, “Mur han uting na hanua kaning lanigo tamu. Ning mur han kas, mur han tar ana ning a barman a dongki kaning di dot akes tari, belot tik i kes tar ono. Mur pak seni pa mur beni ute. 3 Ning tik ir deken mu mang, ‘Asaning mu toli manglarning suri?’ mur atai i mange, ‘A Leklek i mang suri, pa bel ir bongnani pa ir aulaki kale.’ ”
4 Ning dia han, dia oroi tetek a barman a dongki ning di dot akes tari tumo lapiu na ris a taman ana rumai, milau a ngas, pa dia pak seni. 5 Dingla na tarai ning la tur tingia la deken diau mang, “Ai, mu pak sen a barman a dongki ning sur asa?” 6 Dia keles la ana warwara ning e Iesu ka atong tari, pa la noreni ka tandiau. 7 Dia ben pas a barman a dongki tetek e Iesu, pa dia kepsen anundiau naur a saket, pa dia suahi saot na palaina, pa e Iesu i kes saot ono. 8 Pa galis a tarai otleng la sagen anunla na saket ting na ngas. Pa dingla na tarai otleng la ting pas a rakarakaila miting na bual, pa la suahi ting na ngas. 9 La ning la nigo pa la ning la mur, la kukuk mang,
“Hosana! Esaning i hanot ana risan a Leklek i angis.” Buk Song 118:25-26
10 “A matanitu ana tamandala e Dewit ning ir hanot i angis!
Hosana usaot kol!”
11 Ning e Iesu i hanot saot e Jerusalem, i kas uting na rumai artabar. Ning ka oroi tar a ututnala rop, i ulak utumo e Betani taum ana nuna ning a bonot pa pisir naur a kakak a asaerla, anasa ka rah morom.
E Iesu i warwara tetek a rakai a fig
(Matiu 21:18-19)
12 A pukakiar lamur, ning la han mitumo e Betani, e Iesu i murak. 13 +I oroi pas a rakai a fig miting bakbak, i gomgomo wakak. Pa i han sur ir oroi, sur ta wana. Ning i hanot tingia, bel i oroi al wana, a pakanala ka, anasa belot a kalang sur ir wai. 14 Pa i atai a rakai a fig mange, “Turpasi onone pa lamur, bel tik ulak ma ir ien pas ta waim.” Pa anuna kakak a asaer la longor akes pas a warwara ning.
E Iesu i kepsen a tena sisiuraila miting na rumai artabar
(Matiu 21:12-17; Luk 19:45-48; Jon 2:13-22)
15 Ning la hanot saot e Jerusalem, e Iesu i kas uting na woroh na rumai artabar, pa i lu purum sen la ning la sisiurai, pa la otleng ning la lolou tingia. I migen lingir a logola anuna tena keles manila pa keskesla anun la ning la siuran a tabunla. 16 Pa bel i noren tar a taraila sur lar los anunla ututnala na sisiurai ting na arpotor na woroh a rumai artabar. 17 I asaer la mang, “Di ka tumus tari ting na Buk Tabu mang,
‘Dir atong anuk a rumai ana rumai a niaring sur a taraila miting na matanitu rop.’ Aisaia 56:7
Ika mulo ka tol lingir pasi sur ir arlar ana ‘pukna na mumun ana tena kinkinaula.’ ” Jeremaia 7:11
18 +A leklek a tena artabarla tetek e God pa tena asaerla tagun a warkurai la longori, pa la nuknuk sur ta ngas sur lar umkol e Iesu ono, anasa la matatani, anasa a tarai rop la kulkulan ana nuna asaer.
19 Ning a rah ma, e Iesu taum ana nuna kakak a asaer la han kusun a hanua Jerusalem.
A asaer tagun a rakai a fig
(Matiu 21:20-22)
20 Ana kobot ning ot, ning la ulak usaot e Jerusalem, la oroi mang a rakai a fig ka marang mitumo ot na wakwakirna usaot. 21 Pa e Pita i nuk pas a warwara ane Iesu, pa i atai i mange, “Tena Asaer, oroi! A rakai a fig ning u warwara rakrakai tar teteki, ka marang rop.”
22 +E Iesu i kelesi mange, “Mulor tortorot oe God. 23 A atong momoli tamulo, ning tik ir atai a mangir ne mange, ‘Ur takakan, pa ur sirok parung usa latasi,’ pa bel i urmatana nuknuk, i tortorot mang dir tol asaning ka atong tari, dir toli ot. 24 +Manglarning a atongi tamulo, a ututnala rop ning mulo nunung suri, mulor tortorot ka mang mulo ka kibasi, pa ir hanot tamulo larotning.
25-26 +“Ning mulo araring, pa mulo nuk pas ta utna ning tik i tol laulau tari omulo, mulor nuk duman seni, sur e Tamamulo saot na langit ir kepsen anumulo na toltol laulaula otleng.”*
Di kabah ana rakrakai ning e Iesu i sira titol ono
(Matiu 21:23-27; Luk 20:1-8)
27 La hanot ulak saot e Jerusalem. Ning e Iesu i han amon ting na woroh na rumai artabar, a leklek a tena artabarla tetek e God, pa tena asaerla tagun a warkurai pa ningnigola la han teteki. 28 La dekeni mang, “Esi na ngas a rakrakai ning u tol a ututnala ne ono? Esi i saran a rakrakai tam sur ur tol a ututnala ne?” 29 E Iesu i keles la mang, “Iau otleng ar deken mulo ana ning a kabah. Pa ning mulor kelesi, ar atai mulo ana rakrakai ning a sira tol a ututnala ne ono. 30 Mitaha a rakrakai ning e Jon i baptais a tarai ono? Misaot na langit, o tana tarai ka? Mulor atai iau.” 31 Pa la warwara artalai tanla mang, “Ning dalar atongi mang, ‘Misaot na langit,’ ir keles dala ka mang, ‘Sur asaning bel mulo tortorot onoi?’ 32 Ika ning dalar atongi mang, ‘Tan a tarai,’ a tarai lar balakut dala.” La matatan a tarai, anasa a tarai la tortorot oe Jon mang i a propet. 33 Pa la keles e Iesu mang, “Bel mila tasmani.” Pa e Iesu i atai la mang, “Iau otleng bel ar atai mulo ana rakrakai ning a sira tol a ututnala ne ono.”
+ 11:13 Luk 13:6 + 11:18 Mak 14:1 + 11:22 Matiu 17:20 + 11:24 Matiu 7:7 + 11:25-26 Matiu 6:14-15 * 11:25-26 Dingla na tena tastasmai ana Buk Tabu la nuki mang dingla na warwara otleng i kes te na ves ne. I manglarne: Ning bel mulo nuk duman seni, e Tamamulo otleng saot na langit bel ir nuk duman sen anumulo na toltol laulaula.