2
A tinanot anuna Talngan Tabu ana pukakiar a Pentikos
1 +Ning a pukakiar a Pentikos i hanot, a tena tortorotla rop la kes taum ting na ning a rumai. 2 Pa unga misaot na langit i arlar ana unga ana tnan wuwu, i hanot kulkulan tetek la, pa i abukus pas a rumai ning la kes ono. 3 +Pa la oroi a ututnala la arlar ana irnga na iah, la han sarara pa la kes saot onla taktakai. 4 +Pa la rop la bukus ana Talngan Tabu, pa la turpas a warwara ana urmatana warwarala, ning a Talngan Tabu i sarani tanla.
5 Pa galis a te Judala otleng la kes tisaot e Jerusalem, la na tena lotu miting na matanitula rop te na rakrakan hanua. 6 Ning la longor a unga ne, la dun ot taum, pa i loklokron a nuknukinla onoi, anasa la taktakai la longor anunla na warwara, ning a tena tortorotla la warwara ono. 7 Pa la rop la kulkulan pa la nuknuk kol ana utna ne, pa la atongi mange, “Oroi, la ne, ning la warwara, a tarai Galili rop ka! 8 Asa kamkamna ning dala rop taktakai, dala longor lalan anundala na warwara? 9 Dala na te Partiala, a te Midiala, a te Elamla, pa dala mitumo na paparla ne Mesopotemia, Judia, Kapadosia, Pontus, Esia, 10 Prigia, Pampilia pa e Ijip. Dala mitumo na papar Libia ning i milau e Sairini, pa dingla na tarai mitumo e Rom. Dala na tarai Juda pa dingla ondala ning la kas ting na lotu Juda. 11 Pa dala miting e Krit pa papar Arebia. Dala rop dala longor la ning la warwara ana tatatnan titol ane God ana nundala na warwara.” 12 Pa la kulkulan, pa i loklokron a nuknukinla, pa la deken artalai la mang, “Asa kamkamna a utna ne?” 13 Ika dingla na tarai la morot onla, pa la atongi mang, “La gang a wain pa la sipak ono.”
A warawai ane Pita
14 Lamur e Pita i tur taum ana ning a bonot pa pisir takai aposella, pa i warwara kol tetek a taraila mange, “Mulo a tarai Juda, pa mulo rop ning mulo kes te Jerusalem, ar atalapor a utna ne tamulo, pa mulor longor wakaki. 15 Mulo atongi mang la sipak. Ika bel, anasa i 9 kilok ot ne ana kobot. 16 A utna ne mulo oroi, a propet Joel ka warwara nigo tar onoi mang,
17 ‘E God i atongi mange:
Ana ararop a pukakiarla
ar saran purum a Inguk tetek a taraila rop.
A natnatumulola, a taraila pa gurarala, lar warwara na propet.
Anumulo na barmanla lar oroi a tatataila,
pa numulo na bun lar resnan a reresala.
18 Ana pukakiarla ning, ar saran a Inguk
tetek la otleng ning anuk na tena titol oros, a taraila pa gurarala,
pa lar warwara na propet.
19 Par asangan a ututnala na kulkulan saot na langit,
pa akinalangla te lapiu na rakrakan hanua,
lar a suluk, a iah, pa a tnan sasawan.
20 A kamis ir mormorom,
pa kalang ir kubar, lar a suluk,
pa lamur a pukakiar ana Leklek ir hanot,
a tnan pukakiar ning, a pukakiar a matatar.
21 Pa la rop ning la araring tetek a Leklek, ir alaun la.’ Joel 2:28-32
22 “A tarai Israel, mulor longor iau. Ar atai mulo oe Iesu, a te Nasaret. Mulo ot mulo tasmani mang ana rakrakai e God, i tol a ututnala na kulkulan, pa rakrakai a titolla pa akinalangla. I toli na arpotor imulo, sur e God ir asangani tetek mulo mang i ot i sune seni. 23 Di saran tar e Iesu tamulo, pa mulo taum ana laulau a taraila, mulo sai ahati saot na rakai kutus. E God ka tasman nigon tari mang a ututnala ne ir hanot arlar ana nuknukna. 24 Ika e God i akamtur ulak pasi, pa i kepsen a kankan a minat kusuni, anasa a minat bel i tolsot sur ir tong akesi. 25 E Dewit ka atong tari oe Iesu mang,
‘A tasmani mang a Leklek i kes bolbolos na matak.
Bel ar koloron,
anasa i kes te na sot a kuk.
26 A balak i gas kol, pa a warwara taum ana gasgas,
pa a tortorot mang ur alaun a palaok,
27 anasa bel ur noren sen iau ting na kulam a minat,
pa bel ur noren tar a Tena Totoh anumi sur ir marase.
28 U ka asangan tar iau ana ngasla sur a lalaun.
Ning ar kes taum hom, ur abukus iau ana gasgas.’ Buk Song 16:8-11
29 +“Na tastasikla, ar warwara talapor tetek mulo oe Dewit, a tubundala tagun nating. I mat pa di akasi ting na kulam a minat, pa anuna kulam a minat kanet tandala tuk onone. 30 +Ika e Dewit ai a propet, pa i tasmani mang e God ka lele tar teteki mang i ot ir akes tar tik miting na mangis a tarai anunai, sur ir kelesi ana nuna keskes a king. 31 +E Dewit ka tasman nigon tar a utna ning ir hanot, pa i atong a warwara ne ana kamkamtur ulak ane Karisito, mang bel di noren seni ting na kulam a minat pa a palaona bel i marase. 32 E Iesu ot ning, e God i akamtur pasi kusun a minat, pa mila rop mila oroi pa mila warwara talapor onoi. 33 +Di aleklek pasi pa di akesi ting na sot a kuna e God, pa e God e Tamana ka saran tar a Talngan Tabu teteki larning i lele tari, pa onone e Iesu ka saran purum tar a utna ne mulo oroi pa mulo longori. 34 E Dewit bel i han usaot na langit, ika i atongi mange,
‘A Leklek i atongi tetek anuk a Leklek,
“Ur kes te na sot a kuk,
35 tuk ning ar tolsot pas anum na hiruala
sur lar kes nahaim.” ’ * Buk Song 110:1
36 +“ Mulo a tarai Israel rop mulor tasman wakaki, mang e Iesu ning mulo sai ahati saot na rakai kutus, e God ka akes tari sur ai a Leklek pa Karisito otleng.”
37 Ning la longor a warwara ne, i so na balanla, pa la deken e Pita pa dingla na aposel mang, “Na tastasimila, asaning milar toli?” 38 +E Pita i keles la mang, “Mulo rop taktakai mulor lingir a nuknukimulo, pa dir baptais mulo ana risana e Iesu Karisito, sur dir kepsen anumulo na toltol laulaula, pa mulor kibas a Talngan Tabu. 39 A artabar ne e God ka lele tar ono, ir han tetek mulo, pa na natnatumulo, pa la otleng ning la kes bakbak. Pa ir han tetek la rop, ning a Leklek anundala a God, ir kabah pas la teteki.” 40 Pa i atumarang la ana galis a warwara otleng, pa i nunung rakrakai la mang, “Mulor tai alar mulo, pa mulor tur masik kusun a toltol laulau anuna tarai tagun onone, sur gong e God i saran a warkurai a arkeles tetek mulo.” 41 +La ning la kibas a warwara ane Pita di baptais la. La arlar ana natol a rip, pa di was taman la ana tena tortorotla. 42 +Pa la saran tar la ot ana asaer anuna aposella, ana keskes taum ana marmaris, pa ana keskes taum ana utna na hangan, pa ana niaring.
A tena tortorotla la kes taum
43 A aposella la tol a galis a utna na kulkulan, pa galis a akinalang otleng, pa taraila rop la hanrawai e God. 44 +A tena tortorot rop la kes taum, pa ututnala rop ning anunla taktakai, anunla rop ka. 45 La siuran anunla na puka kabalapiu pa nunla na ututnala, pa mani taguni la salari tetek esining i kapan. 46 La sira kes taum ting na woroh na rumai artabar ana pukakiarla rop. La hangan taum ting na nunla na rumaila ana gasgas pa momolna ting na balanla. 47 +Pa la rakan aleklek pas e God, pa taraila rop la gas onla. Pa ana pukakiarla rop a Leklek i alaun a galis a tarai, pa di was taman la ana tena tortorotla.
+ 2:1 Wok Pris 23:15-21; Lo 16:9-11 + 2:3 Matiu 3:11 + 2:4 Aposel 4:31; 10:44-46; 19:6; Mak 16:17 + 2:29 1 King 2:10 + 2:30 2 Samuel 7:12; Buk Song 89:3-4; 132:11 + 2:31 Buk Song 16:10 + 2:33 Aposel 5:32; 7:55-56 * 2:35 “ A Leklek” i warwara oe God, pa “anuk a Leklek” i warwara oe Iesu. + 2:36 Aposel 5:30-31 + 2:38 Aisaia 57:19 + 2:41 Aposel 2:47; 4:4 + 2:42 Aposel 20:7 + 2:44 Aposel 4:32-35 + 2:47 Aposel 6:7; 11:21